Broj: 711-I-1493-P-33/19-06-8

Zagreb, 14. lipnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Sonje Čikotić, zastupnice u Hrvatskom saboru,** na 53. sjednici, održanoj 14. lipnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Sonje Čikotić, zastupnice u Hrvatskom saboru i zamjenice ministra regionalnog razvoja i fondova Europske unije do 24. studenoga 2016.g., povodom dodjele sredstava Agencije za plaćanje u poljoprivredi, ribarstvu i ruralnom razvoju (u daljnjem tekstu: APPRRR) trgovačkom društvu Marmelo d.o.o. u kojem je dužnosnica imala udjele u vlasništvu, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnice došlo do moguće povrede odredbi ZSSI-a ili povrede načela obnašanja javnih dužnosti.**

Obrazloženje

Protiv dužnosnice Sonje Čikotić dana 23. siječnja 2019.g. podnesena je anonimna prijava mogućeg sukoba interesa koja je u knjigama ulazne pošte Povjerenstva zaprimljena pod brojem: 711-U-467-P-33/19-01-1 te je povodom iste otvoren predmet broj P-33/19.

U prijavi se u bitnome navodi da je prema listi isplata APPRRR-a trgovačko društvo Marmelo d.o.o. u kojem je dužnosnica Sonja Čikotić imala udjele u vlasništvu te je obavljala funkciju direktora društva, u 2016.g. ostvarilo pravo na 153.695,61 kn, a u 2017.g. na 611.800,85 kn poticaja.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a. Podstavkom 6. istog članka Zakona propisano je da su zamjenici ministara također dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da je Sonja Čikotić u razdoblju od 25. veljače do 24. studenoga 2016.g. obnašala dužnost zamjenice ministra regionalnog razvoja i fondova Europske unije, a od 31. ožujka 2018.g. obnaša dužnost zastupnice u Hrvatskom saboru te je stoga, povodom obnašanja navedenih dužnosti, obvezna postupati sukladno odredbama ZSSI-a.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Povjerenstvo je izvršilo uvid u izvadak iz sudskog registra Trgovačkog suda u Bjelovaru te utvrdilo da je pod matičnim brojem subjekta: 010090173, OIB: 92856861796 upisano trgovačko društvo Marmelo d.o.o. Uvidom u povijesni izvadak iz sudskog registra za isto trgovačko društvo utvrđeno je da je dužnosnica Sonja Čikotić obavljala poslove direktora istog do 25. veljače 2016.g. te da je bila upisana kao član/osnivač navedenog trgovačkog društva od 13. veljače 2014..g. do 28. ožujka 2017.g.

Uvidom u izvješće o imovinskom stanju dužnosnice Sonje Čikotić, podneseno 23. ožujka 2016.g. povodom stupanja na dužnost zamjenice ministra regionalnog razvoja i fondova Europske unije te 27. prosinca 2016.g. povodom prestanka obnašanja navedene dužnosti, utvrđeno je da je dužnosnica u dijelu podataka o poslovnim udjelima, dionicama i vrijednosnim papirima u poslovnim subjektima navela poslovni udio u trgovačkom društvu Marmelo d.o.o. te da su upravljačka prava koja proizlaze iz navedenog poslovnog udjela prenesena na povjerenika, odnosno ……………………………………………..

Člankom 7. stavkom 2. Zakona o osnivanju APPRRR-a („Narodne novine“ broj 30/09. i 56./13.) propisano je da navedenom Agencijom upravlja Upravno vijeće koje čini predsjednik i četiri člana. Predsjednika Upravnog vijeća imenuje Vlada Republike Hrvatske, a po položaju je ministar nadležan za poljoprivredu. Članove Upravnog vijeća čine jedan predstavnik ministarstva nadležnog za poljoprivredu, jedan predstavnik ministarstva nadležnog za financije, jedan predstavnik ministarstva nadležnog za regionalni razvoj i jedan predstavnik radnika zaposlen u Agenciji, izabran sukladno odredbama Zakona o radu. Članove Upravnog vijeća imenuje Vlada Republike Hrvatske na prijedlog ministra nadležnog za poljoprivredu.

Uvidom u rješenje Vlade Republike Hrvatske KLASA: 080-02/16-01/172, URBROJ: 5030115/1-16-04 od 4. ožujka 2016.g. o imenovanju predsjednika i članova Upravnog vijeća APPRRR-a utvrđeno je da je istim za člana Upravnog vijeća Agencije kao predstavnik ministarstva nadležnog za regionalni razvoj imenovan Tomislav Tolušić koji je tada obnašao dužnost ministra regionalnog razvoja i fondova Europske unije. Dužnosnik Tomislav Tolušić razriješen je dužnosti člana Upravnog vijeća APPRRR-a rješenjem Vlade Republike Hrvatske KLASA: 080-02/16-01/393, URBROJ: 5030115/1-16-02 od 27. listopada 2016.g. te je istoga dana imenovan za predsjednika Upravnog vijeća s obzirom da je razriješen dužnosti ministra regionalnog razvoja i fondova Europske unije te je imenovan na dužnost ministra poljoprivrede.

Slijedom navedenoga, Povjerenstvo je utvrdilo da dužnosnica Sonja Čikotić za vrijeme obnašanja dužnosti zamjenice ministra regionalnog razvoja i fondova Europske unije nije bila predstavnica tog Ministarstva u Upravnom vijeću APPRRR-a, već je to bio tadašnji ministar regionalnog razvoja i fondova Europske unije, dužnosnik Tomislav Tolušić.

Na zahtjev Povjerenstva, APPRRR je dostavio očitovanje KLASA: 951-03/19-01/0002, URBROJ: 343-0603/04-19-002 od 9. veljače 2019.g. u kojem se navodi da je korisnik, trgovačko društvo Marmelo d.o.o., koristilo sredstva iz mjera ruralnog razvoja, i to Natječaja za provedbu podmjere 6.1. „Potpora za pokretanje poslovanja mladim poljoprivrednicima“ provedba tipa operacije 6.1.1. „Potpora mladim poljoprivrednicima" („Narodne novine“, 104/15. i 59/16.) objavljenog u „Narodnim novinama“ dana 30. rujna 2015.g., a isti je izmijenjen dana 29. lipnja 2016.g. Korisniku je izdana Odluka o dodjeli sredstava KLASA: 440-12/15-06-01-01/0323; URBROJ: 343-1210/01-16-002 dana 14. rujna 2016.g., s iznosom potpore od 381.150,00 kn za provođenje prihvatljivih aktivnosti navedenih u poslovnom planu Korisnika.

Nadalje, sukladno članku 9. stavku 3. tada važećeg Zakona o poljoprivredi („Narodne Novine“, broj 30/15.), provedbeno tijelo u smislu uredbi iz članka 1. stavka 2. istog Zakona je APPRRR. Nadalje, prema članku 14. stavka 1. Zakona o poljoprivredi („Narodne Novine“ broj 30/15.) APPRRR kao provedbeno tijelo u provedbi mjera ruralnoga razvoja donosi odluke i sklapa ugovore u vezi s pravima i obvezama korisnika iz članka 13. stavka 1. toga Zakona sukladno načinu i uvjetima utvrđenim člankom 10. stavkom 9. istog.

Slijedom navedenog, sukladno Pravilniku o provedbi Podmjere 6.1. "Potpora za pokretanje poslovanja mladim poljoprivrednicima", Podmjere 6.2. "Potpora ulaganju u pokretanje nepoljoprivrednih djelatnosti u ruralnim područjima" i Podmjere 6.3. "Potpora razvoju malih poljoprivrednih gospodarstava" u okviru Mjere M06 "Razvoj poljoprivrednih gospodarstava i poslovanja" iz Programa ruralnog razvoja Republike Hrvatske za razdoblje 2014. - 2020. („Narodne Novine“, broj 42/15.) APPRRR je, u konkretnom slučaju raspisao i proveo natječaj, donio Odluku o dodjeli sredstava, Odluku o zahtjevu za isplatu, isplatio sredstva te provodi praćenje korisnika potpora u predmetnoj mjeri ruralnog razvoja. U predmetnom natječaju nije bilo predviđeno sklapanje ugovora između APPRRR-a i korisnika.

Zahtjev za isplatu 1. rate Korisnik, trgovačko društvo Marmelo d.o.o., podnio je dana 20. rujna 2016.g. u 13:30:00 sati. Korisniku je izdana Odluka o isplati 1. rate KLASA: 440-12/15-06-01-01/0323, URBROJ: 343-0802/01-16-004 dana 9. studenoga 2016.g. u iznosu od 114.345,00 kuna. Navedeni iznos, Korisniku je isplaćen dana 7. prosinca 2016.g.

Zahtjev za isplatu 2. rate Korisnik je podnio dana 23. siječnja 2017.g. u 12:30:00 sati. Korisniku je izdana Odluka o isplati 2. rate KLASA: 440-12/15-06-03/0323; URBROJ: 343- 0802/01-17-007 od 28. ožujka 2017.g. u iznosu od 190.575,00 kuna. Navedeni iznos, Korisniku je isplaćen dana 11. travnja 2017. godine.

U odnosu na pitanje sudjelovanja Ministarstva regionalnog razvoja i fondova Europske unije u predmetnom postupku i natječaju u kojem je sudjelovao navedeni Korisnik, ističe se da navedeno Ministarstvo ni na koji način ne sudjeluje u provedbi natječaja koji su u nadležnosti APPRRR-a.

Na dodatni zahtjev Povjerenstva da dostavi podatke o iznosima dodijeljenih izravnih potpora trgovačkom društvu Marmelo d.o.o. uz obrazloženje postupka koji prethodi dodjeli izravnih potpora, APPRRR je dostavio očitovanje KLASA: 951-03/19-01/0002, URBROJ: 343-0603/04-19-004 od 28. ožujka 2019.g. u kojem se detaljno obrazlaže postupak dodjele izravnih potpora te se navode odredbe zakona i podzakonskih propisa kojima je isti reguliran.

U očitovanju APPRRR-a se zaključno navodi da se prije dodjele izravnih potpora ne provodi javni natječaj, već korisnici podnose Jedinstvene zahtjeve u razdoblju od ožujka do svibnja, a koje razdoblje je specificirano pravilnicima za relevantnu godinu te se s korisnicima izravnih potpora ne sklapa nikakav ugovor. Isplatu sredstava te provođenje nadzora nad korisnicima izravnih potpora administrativnim kontrolama i kontrolama na terenu vrši APPRRR.

U nastavku očitovanja navode se odobreni i isplaćeni iznosi za izravne potpore za 2016.

i 2017. godinu te se navodi da je Korisnik podnio Jedinstveni zahtjev za 2016. godinu za potpore: Osnovno plaćanje, Zeleno plaćanje i Preraspodijeljeno plaćanje za 29,84 ha/prava, Plaćanje za mlade poljoprivrednike, Proizvodno vezana plaćanja za voće 28,42 ha, Ml3 Plaćanja u područjima sa značajnim prirodnim ograničenjima u površini od 27,71 ha i Mll Plaćanja za prijelaz na ekološke poljoprivredne prakse i metode u površini 29,84 ha.

Nakon provedene administrativne kontrole, odobreno je i isplaćeno za 2016.g. kako slijedi:

* Osnovno plaćanje, Zeleno plaćanje i Preraspodijeljeno plaćanje u ukupnom iznosu od 58.920,20 kn,
* Plaćanje za mlade poljoprivrednike u ukupnom iznosu od 19.378,18 kn, Proizvodno vezana plaćanja za voće u ukupnom iznosu od 13.530,04 kn, Ml3 Plaćanja u područjima sa značajnim prirodnim ograničenjima u ukupnom iznosu od 23.710,25 kn,
* Plaćanja za prijelaz na ekološke poljoprivredne prakse i metode u ukupnom iznosu od 190.258,90 kn.

Nadalje, Korisnik je podnio Jedinstveni zahtjev za 2017. godinu za potpore: Osnovno plaćanje, Zeleno plaćanje i Preraspodijeljeno plaćanje za 31,99 ha/prava, Plaćanje za mlade poljoprivrednike, Proizvodno vezana plaćanja za voće u površini od 28,32 ha, Ml 3 Plaćanja u područjima sa značajnim prirodnim ograničenjima u površini od 28,25 ha, Mll Plaćanja za prijelaz na ekološke poljoprivredne prakse i metode u površini 19,12 ha i Plaćanja za održavanje ekoloških poljoprivrednih praksa i metoda u površini od 11,27 ha.

Nakon provedene administrativne kontrole, odobreno je i isplaćeno za 2017. godinu kako slijedi:

* Osnovno plaćanje, Zeleno plaćanje i Preraspodijeljeno plaćanje u ukupnom iznosu od 61.170,58 kn,
* Plaćanje za mlade poljoprivrednike u ukupnom iznosu od 19.234,42 kn,

Ml3 Plaćanja u područjima sa značajnim prirodnim ograničenjima u ukupnom iznosu od 21.558,37 kn,

* Plaćanja za prijelaz na ekološke poljoprivredne prakse i metode u ukupnom iznosu od 95.211,10 kn,
* Plaćanja za održavanje ekoloških poljoprivrednih praksa i metoda u ukupnom iznosu od 49.947,77 kn.

Sukladno članku 41. stavak 7. Pravilnika za 2017. godinu, površine za koje korisnik ostvaruje potporu za mjeru 11 - Ekološki uzgoj iz Programa ruralnog razvoja nisu prihvatljive za Proizvodno vezana plaćanja za voće te mu potpora Proizvodno vezana plaćanja za voće nije odobrena.

Vezano za sudjelovanje Ministarstva regionalnog razvoja i fondova Europske unije u postupku dodjele izravnih potpora općenito te konkretno u postupku dodjele izravnih potpora trgovačkom društvu Marmelo d.o.o., u očitovanju se ističe da navedeno Ministarstvo ni na koji način ne sudjeluje u postupku dodjele izravnih potpora koje su u nadležnosti APPRRR-a, pa tako ni u postupku dodjele izravnih potpora navedenom korisniku.

Dodatno se napominje da se financijska 2016.g. odnosi na isplate potpora izvršene u razdoblju od 16. listopada 2015. do 15. listopada 2016.g., odnosno financijska 2017. se odnosi na isplate potpora izvršene u razdoblju od 16. listopada 2016. do 15. listopada 2017.g.

Iz prikupljenih podataka i dokumentacije Povjerenstvo je utvrdilo da Ministarstvo regionalnog razvoja i fondova Europske unije, u kojem je dužnosnica Sonja Čikotić obnašala dužnost zamjenice ministra, ni na koji način nije sudjelovalo u natječajnim postupcima za dodjelu sredstava iz fondova Europske unije, iz mjera ruralnog razvoja koji su u nadležnosti APPRRR-a, kao ni u postupcima dodjele izravnih potpora koje provodi APPRRR, a u kojima su odobrena sredstva trgovačkom društvu Marmelo d.o.o. Također je utvrđeno da dužnosnica Sonja Čikotić za vrijeme obnašanja dužnosti zamjenice ministra regionalnog razvoja i fondova Europske unije nije bila imenovana za članicu Upravnog vijeća APPRRR-a, već je predstavnik navedenog ministarstva u Upravnom vijeću bio tadašnji ministar regionalnog razvoja i fondova Europske unije, Tomislav Tolušić.

Slijedom navedenog, a uzevši u obzir propisani postupak provedbe natječaja za dodjelu sredstava iz fondova Europske unije iz kojih se financiraju mjere u nadležnosti APPRRR-a te postupak dodjele izravnih sredstava koji provodi APPRRR, a kojim nije predviđeno sudjelovanje Ministarstva regionalnog razvija i fondova Europske unije, dužnosnica Sonja Čikotić kao zamjenica ministra u navedenom Ministarstvu nije mogla koristiti, niti je utvrđeno da je koristila, navedenu javnu dužnost te utjecala na ishod provedenih postupaka, s ciljem ostvarivanja probitka trgovačkog društva Marmelo d.o.o. u kojem je u vrijeme dodjele sredstava od strane APPRRR-a imala vlasničke udjele.

Slijedom svega navedenog, s obzirom da iz prikupljenih podataka i dokumentacije nisu stečena relevantna saznanja iz kojih bi proizlazilo da je postupanjem dužnosnice Sonje Čikotić došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Sonja Čikotić, elektronička dostava
2. Objava na internetskoj stranici Povjerenstva
3. Pismohrana